钦定古今图书集成/方舆汇编/职方典/第1283卷 > 《法华寺石门精舍三十韵》前人
## 钦定古今图书集成/方舆汇编/职方典/第1283卷 > 《法华寺石门精舍三十韵》前人

“拘情病幽郁，旷志寄高爽。愿言怀名锱，东峰旦夕仰。
始忻云雨霁，尤悦草木长。道同有爱弟，披拂恣心赏。
松谿䆗窱入，石栈夤缘上。萝葛绵层甍，莓苔侵标榜。
密林互对耸，绝壁俨双敞。堑峭出蒙笼，虚险临滉瀁。
稍疑地脉断，悠若天梯往。结构罩群崖，回环驱万象。
小劫不逾瞬，大千若在掌。体空得元化，观有遗细想。”
喧烦困蠛蠓，跼蹐病魍魉。寸进谅何营，寻直非所枉。
探奇极遥瞩，穷妙閟清响。理会方在今，神开庶殊曩。
兹游苟不嗣，浩气竟谁养。道异诚所希，名宾匪予仗。
超摅藉外奖，俛默有内朗。鉴尔揖古风，终焉乃吾党。
潜躯委缰锁，高步谢尘坱。蓄志徒为劳，追踪将焉仿。
淹留值颓暮，眷恋睇遐壤。映日雁联轩，翻云波泱漭。
殊风纷已萃，乡路悠且广。羁木畏漂浮，离旌倦摇荡。
昔人叹违志，出处今已两。何用期所归，浮图有遗像。